
AVIZ


[bookmark: _GoBack]asupra proiectului de Lege pentru modificarea şi completarea Ordonanţei de urgenţă a Guvernului nr.202/2008 privind punerea în aplicare a sancţiunilor internaţionale, precum şi a altor acte normative

În conformitate cu prevederile art. 95 și 118 alin.(3) din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată spre dezbatere și avizarea,  în procedură de urgență,  a proiectului de Lege pentru modificarea şi completarea Ordonanţei de urgenţă a Guvernului nr.202/2008 privind punerea în aplicare a sancţiunilor internaţionale, precum şi a altor acte normative, transmis cu adresa nr. PL-x 465/2025 din 12 noiembrie 2025, înregistrat sub  nr.7c-1/916 din 13 noiembrie 2025. 
Senatul, în calitate de primă Cameră sesizată, a adoptat inițiativa legislativă, în ședința din 10 noiembrie 2025. 
Conform prevederilor art. 75 din Constituţia României, republicată, și ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
Potrivit reglementărilor art. 62, art. 54 alin. (3) teza I și art. 133 din Regulamentul Camerei Deputaţilor, republicat, cu modificările ulterioare, membrii Comisiei au examinat proiectul de Lege pentru modificarea şi completarea Ordonanţei de urgenţă a Guvernului nr.202/2008 privind punerea în aplicare a sancţiunilor internaţionale, precum şi a altor acte normative, în ședința din 31 martie 2026.
 Prezenta inițiativă legislativă are ca obiect de reglementare modificarea și completarea Ordonanței de urgență a Guvernului nr.202/2008 în vederea transpunerii dispozițiilor Directivei (UE) 2024/1226 privind definirea infracțiunilor și a sancțiunilor pentru încălcarea măsurilor restrictive ale Uniunii și de modificare a Directivei (UE) 2018/1673. Prin conținutul său, proiectul de lege este circumscris obiectivului de a asigura aplicarea eficace a sancțiunilor internaționale ale Uniunii și integritatea pieței interne în cadrul U.E., noua reglementare existentă la nivel european instituind norme comune minime, la nivelul tuturor statelor membre UE, privind definițiile comportamentului infracțional care încalcă sancțiunile internaționale ale Uniunii, a infracțiunilor ce constau în comportamente care eludează sancțiunile internaționale ale Uniunii, precum și disponibilitatea unor pedepse efective, proporționale și cu efect de descurajare pentru aceste infracțiuni, aplicabile atât persoanelor fizice, cât și persoanelor juridice.
Ministerul Afacerilor Externe împreună cu alte instituții (Justiție, Interne, Ministerul Public, CSM) vor raporta Comisiei Europene date statistice și vor publica periodic informații consolidate privind aplicarea sancțiunilor. Potrivit proiectului, legea penală română se aplică și cetățenilor/persoanelor juridice române pentru infracțiuni comise în afara țării, chiar dacă fapta nu este infracțiune în statul  respectiv.
 Membrii Comisiei au analizat proiectul de lege supus avizării, expunerea de motive, avizul favorabil al Consiliului Legislativ cu observații și propuneri,  transmis cu adresa nr. 699 din 30 septembrie 2025.
În urma dezbaterilor, membrii Comisiei au hotărât, cu majoritatea voturilor exprimate și 5 deputați nu și-au exprimat votul, avizarea favorabilă a proiectului de Lege pentru modificarea şi completarea Ordonanţei de urgenţă a Guvernului nr.202/2008 privind punerea în aplicare a sancţiunilor internaţionale, precum şi a altor acte normative, în forma adoptată de Senat.
În raport cu obiectul şi conținutul său, inițiativa legislativă face parte din categoria legilor organice.

